En borger i Herning har fået tre forskellige afgørelser på halvanden måned i den samme sag om kontanthjælp.

I det ene brev til borgeren skriver kommunen direkte, at den ikke ved, hvordan loven virker.

For halvanden måned siden trådte en ny lov i kraft om, at samlevende skal forsørge hinanden på samme måde som ægtefæller. Derfor afhænger kontanthjælpen nu af, hvad samleveren tjener.

Men kommunerne forstår ikke loven og især ikke den overgangsordning, politikerne har vedtaget for 2014.

Som Avisen.dk skrev tirsdag, får kontanthjælpsmodtagere nogle steder ikke en krone fra 1. januar. Det sker, selvom de har ret til halv kontanthjælp i hele 2014.

Sagen i Herning handler om en anden del af loven. Nemlig om, hvor meget en samlever til en kontanthjælpsmodtager må have i kapitalpension, før kæresteparret skal spise den op.

Tre forskellige afgørelser på halvanden måned

Avisen.dk har sagens dokumenter fra en borger, der ønsker at være anonym. Sagen drejer sig om, at borgerens samlever har en kapitalpension på over 200.000 kroner. Parret har ikke anden formue.

Kommunen læser loven sådan, at de skal leve af pensionsopsparingen fra 1. januar i år. Borgeren får derfor under en halv kontanthjælp, hvilket får borgeren til at klage.

Efter klagen ændrer kommunen afgørelsen og giver 3000 kroner mere i kontanthjælp det næste halve år.

Herning Kommune skriver til borgeren, at kommunen har skrevet til Arbejdsmarkedsstyrelsen "for at få et klart svar på, hvornår 6 måneders reglen skal gælde. (..) Arbejdsmarkedsstyrelsen har endnu ikke svaret kommunen herpå.”

I sidste uge dumper et nyt brev ind hos borgeren. Kommunen har fortrudt og giver nu den lave sats og har sendt sagen til Ankestyrelsen. Her vil det tage over et halvt år at få svar.

Kommune: Vi mangler konkret besked om loven

I Herning Kommune siger beskæftigelseschef Carsten Lagoni, at han sagtens kan forstå borgerens frustration over at få tre forskellige svar på halvanden måned.

”Vi anerkender, at det kan være, at vi ikke er dygtige nok. Men I lovgivningen om samlevende synes vi dog, at der har været så mange uklarheder, at det er dem og ikke vores evner, der er den primære årsag til, at borgere kan opleve ikke at få et tydeligt, konkret og hurtigt svar," siger han.

Carsten Lagoni skyder både på selve lovgivningen og Arbejdsmarkedsstyrelsen.

”Når man laver lovgivning, der er svær at omsætte i praksis, ville det være rigtigt dejligt, hvis de i Arbejdsmarkedsstyrelsen kunne være præcise i de eksempler, de giver,” siger han.

Til Avisen.dk oplyser Arbejdsmarkedsstyrelsen, at loven om pensionsformue først får betydning for kontanthjælpsmodtagere fra 1. juli, og til den tid kun med halv virkning og kun for pension på over 100.000 kroner.

Det betyder, at Herning-borgeren faktisk har fået en forkert afgørelse og burde have højere kontanthjælp.

KL: "Overgangsordning er rigtig bøvlet"

I Kommunernes Landsforening (KL) har man også haft mange henvendelser fra kommuner, der var i tvivl om mange ting om de nye regler om kontanthjælp.

”Især denne her overgangsordning er rigtig bøvlet,” siger arbejdsmarkedspolitisk konsulent Brian Siggaard om den lovgivning, politikerne har valgt, hvor den gensidige forsørgelse for samlevende kun slår i gennem med halv kraft i 2014.

Arbejdsmarkedsstyrelsen skriver til Avisen.dk, at det er helt almindelig praksis, at de løbende vejleder kommunerne om gældende love og regler.

"Kontanthjælpsreformen er en omfattende reform. Det er derfor forventeligt, at kommunerne henvender sig med spørgsmål, når nye regler træder i kraft," skriver styrelsen til Avisen.dk i en mail.

Manglende svar er "beklagelig fejl"

Til kritikken fra Herning svarer Arbejdsmarkedsstyrelsen, at kommunerne altid er velkommen til at henvende sig.

"Er der en kommune, som ikke har fået svar på en henvendelse, er det selvfølgelig en beklagelig fejl."

Styrelsen for Arbejdsmarked og Rekruttering, som den nu hedder, påpeger, at den har udsendt et orienteringsbrev, pjecer, lagt relevant information på styrelsens hjemmeside og afholdt to opstartskonferencer om kontanthjælpsreformen.